ħarġa LXXXIV 2012 45 Sejjaħli biss jekk taqta' qalbek. Tfakkarni f'dak li m'għandux x'jaqsam miegħek: Tfakkarni f'tifel sieket waħdu f'rokna; Tfakkarni fil-karattri mingħajr forma; Tfakkarni f'għajnejn suwed kollhom dwejjaq Iħarsu miksurin lejn l-għasfur l-ikrah Li jtir kull meta s-sħab jiswied u jdallam; fil-fjur abjad mat-telgħa tal-kalvarju. Tfakkarni fid-dnubiet il-kbar tal-ġisem: fil-bews jaħraq ma' ħalq il-barranija li ġarret sider xiħ fis-sodda t'ommi u sqietni l-ewwel sess il-Ħadd flgħaxija; u tfakkarni fil-fwieħa tad-demm nieżel jimmarka mewt il-verġni fuq il-kutra; fin-nisa li missewni mingħajr isem, u fl-idejn li ħallejthom jiġru miegħi fl-irkejjen kollhom dlam … Tfakkarni ħafna fl-uċuħ mimlija żebgħa ta' sinjuri li rajthom darba biss għal ftit minuti, xammejthom sew u doqthom u missejthom. Tfakkarni f'ħafna dmugħ ħdejn sodda bajda Mimlija magni w boroż mediċina, U fliexken, pajpijiet; u l-infermiera b'difrejha miżbugħin kulur l-imħabba bl-aħbar tat-tmiem imdendla ma' xufftejha tilqagħni ħdejn il-bieb bil-causa mortis imdendla ma' sidirha XXL. Tfakkarni f'dak li m'għandux x'jaqsam miegħek. Nittanta nibda nemmen li kont qiegħed Nistenniek b'ħrara kbira f'nofs ta' pjazza. Niftakar li ħadt qatgħa malli rajtek Għax dhertli sabiħ wisq u bdejt inħobbok U issa tant sirt nibża' mis-sajjetti.